Top of Form

* P R I J E D L O G

Na temelju članka 160. stavka 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21-pročišć.tekst i 16/22) i članka 20. stavka 5. Odluke o uređenju prometa (Službeni glasnik Grada Zagreba 21/14, 9/15, 20/18, 15/20, 15/23-pročišć.tekst), uz prethodnu suglasnost Ministarstva unutarnjih poslova, gradonačelnik Grada Zagreba, \_\_\_\_\_\_\_\_\_\_\_, donosi

**NAREDBU**

**o uvjetima prometovanja u središnjem dijelu Grada Zagreba**

**i pješačkim zonama**

**Članak 1.**

Ovom se naredbom određuje područje središnjeg dijela Grada Zagreba, pješačke zone, uvjeti prometovanja vozila te uvjeti za izdavanje i rok važenja dozvole za prometovanje motornih vozila (u daljnjem tekstu: dozvola).

**Članak 2.**

Područje središnjeg dijela Grada Zagreba omeđeno je Ulicom Republike Austrije od Ilice do Ulice Vatroslava Jagića, Ulicom Vatroslava Jagića do Ulice Božidara Adžije, Ulicom Božidara Adžije do Nove ceste, Novom cestom do Ulice Silvija Strahimira Kranjčevića, Ulicom Silvija Strahimira Kranjčevića do Ulice Florijana Andrašeca, Ulicom Florijana Andrašeca do Ulice grada Vukovara, Ulicom grada Vukovara do Avenije Marina Držića, Avenijom Marina Držića do Ulice kneza Branimira, Ulicom kneza Branimira do Ulice Vjekoslava Heinzela, Ulicom Vjekoslava Heinzela do Trga Eugena Kvaternika, Trgom Eugena Kvaternika do Ulice Dragutina Domjanića, Ulicom Dragutina Domjanića do Voćarske ceste, Voćarskom cestom do Bijeničke ceste, Bijeničkom cestom do Aleje Hermanna Bollea, Alejom Hermanna Bollea do Mirogojske ceste, Mirogojskom cestom do Gupčeve zvijezde, Gupčevom zvijezdom do Ulice Antuna Vrančića, Ulicom Antuna Vrančića do Mlinarske ceste, Mlinarskom cestom do Jurjevske ulice, Jurjevskom ulicom do Ilirskog trga, Ilirskim trgom do Opatičke ulice, Opatičkom ulicom do Demetrove ulice, Demetrovom ulicom do Mesničke ulice, Mesničkom ulicom do Ilice, Ilicom do Britanskog trga, Britanskim trgom, Ilicom od Britanskog trga do Ulice Republike Austrije, ne uključujući ulice i trgove kojima je to područje omeđeno (u daljnjem tekstu: središnji dio Grada Zagreba).

**Članak 3.**

Pješačka zona određuje se na Trgu bana Josipa Jelačića, u Ilici od Trga bana Josipa Jelačića do Ulice Ivana Gundulića, u Ulici Josipa Eugena Tomića, u Ulici Ivana Dežmana, u Ulici Sv. Preobraženja, u Margaretskoj ulici, u Ulici Frane Petrića, u Ulici Ljudevita Gaja od Trga bana Josipa Jelačića do Ulice Nikole Tesle, u Praškoj ulici od Trga bana Josipa Jelačića do kbr. 5, na Trgu Petra Preradovića, u Ulici Mirka Bogovića, u Ulici Petra Preradovića od Trga Petra Preradovića do Berislavićeve ulice, u Masarykovoj od Gundulićeve ulice do Preradovićeve ulice, u Ulici Nikole Tesle od Ulice Petra Preradovića do Ulice Ljudevita Gaja, u Varšavskoj ulici od Trga Petra Preradovića do Ulice Ivana Gundulića, u Prolazu sestara Baković, u Ulici Nikole Jurišića od Trga bana Josipa Jelačića do Trga hrvatskih velikana, na Trgu hrvatskih velikana, u Ulici Janka Draškovića od Trga hrvatskih velikana do Vlaške ulice, u ulici Dverce, na Strossmayerovu šetalištu, u Ulici Pavla Radića od Trga bana Josipa Jelačića do Trga Braće Hrvatskoga zmaja, na Splavnici, u Ulici Ivana Tkalčića od Splavnice do Ulice Tome Mikloušića, u Kožarskoj ulici, na Mlinskim stubama, na Krvavom mostu, na Opatovini, u Skalinskoj ulici, u Bakačevoj ulici od ulice Pod zidom do Ulice Augusta Cesarca, u Ulici Augusta Cesarca, u Ulici Frana Kurelca, u Vlaškoj ulici od Bakačeve ulice do Palmotićeve ulice, od Palmotićeve ulice do Draškovićeve ulice i Petrinjskom ulicom od Trga bana Josipa Jelačića do Ulice Milana Amruša te u Ulici Vladimira Varićaka od k.br. 1 do 15, te k.br. 2 do 24, Ulici Karela Zahradnika od k.br. 1 do 25 i do kbr. 2 do 34, na Trgu Ivana Kukuljevića od k.br. 1 do 7 i 8 do 14, na Trgu Dragutina Domjanića od k.br. 5 do 8, u ulici Stenjevec na dijelu od Samoborske ceste do Stenjevečke ulice (u daljnjem tekstu: pješačka zona).

Iznimno, od stavka 1. ovog članka pješačka zona određuje se i u Aleji Matije Ljubeka, Ribičkom prilazu, Kajakaškom prilazu i Skijaškom prilazu (u daljnjem tekstu: pješačka zona RSC Jarun) te na središnjoj plohi na Trgu Nikole Šubića Zrinskog, Trgu Josipa Jurja Strossmayera, Trgu Marka Marulića, Trgu Antuna, Ivana i Vladimira Mažuranića, Trgu kralja Tomislava, Trgu Franklina Roosevelta, Trgu Republike Hrvatske, Trgu žrtava fašizma te Trgu Eugena Kvaternika (u daljnjem tekstu: pješačka zona na trgovima).

Grafički prikaz područja pješačkih zona na trgovima sadržan je u Prilogu ove naredbe.

**Članak 4.**

U središnjem dijelu Grada Zagreba zabranjeno je prometovanje motornih vozila kojima najveća dopuštena masa prelazi 12 tona.

Iznimno, vozila iz stavka 1. ovoga članka mogu prometovati u središnjem dijelu Grada Zagreba na temelju dozvole za prometovanje vozila koju na zahtjev izdaje gradsko upravno tijelo nadležno za promet.

**Članak 5.**

U pješačkoj zoni i pješačkoj zoni na trgovima zabranjen je promet motornim vozilima.

Iznimno, od stavka 1. ovoga članka u pješačkoj zoni dopušteno je ograničeno prometovanje motornih vozila:

- fizičkih osoba koje imaju prijavljeno prebivalište u pješačkoj zoni i osigurano parkirališno mjesto za vlastite potrebe u dvorištu ili garaži, radi ulaska i izlaska u dvorište odnosno garažu,

- fizičkih osoba koje imaju prijavljeno prebivalište u pješačkoj zoni u koju je ulazak zaštićen podiznim stupićima, a nemaju osigurano parkirališno mjesto za vlastite potrebe u dvorištu ili garaži, radi kratkotrajnog pristupa stambenom objektu do najviše 30 minuta,

- fizičkih osoba državljana države članice EGP-a koje najmanje dvije godine neprekidno zakonito borave u Republici Hrvatskoj, a imaju boravište odnosno prebivalište u pješačkoj zoni i osigurano parkirališno mjesto za vlastite potrebe u dvorištu ili garaži, radi ulaska i izlaska u dvorište odnosno garažu,

- fizičkih osoba koje nemaju prijavljeno prebivalište u pješačkoj zoni, a imaju u pješačkoj zoni u vlasništvu parkirališno mjesto u dvorištu ili garaži ili nekretninu u vlasništvu i parkirališno mjesto na korištenju u dvorištu ili garaži, radi ulaska i izlaska u dvorište odnosno garažu,

- pravnih osoba, fizičkih osoba obrtnika i osoba koje obavljaju samostalnu djelatnost za potrebe obavljanja njihove djelatnosti, koje u pješačkoj zoni imaju u vlasništvu parkirališno mjesto za vlastite potrebe u dvorištu ili garaži odnosno imaju na korištenju parkirališno mjesto u dvorištu ili garaži i u vlasništvu ili na korištenju poslovni prostor u kojem obavljaju registriranu djelatnost u pješačkoj zoni u neposrednoj blizini, radi ulaska i izlaska u dvorište odnosno garažu,

- zaposlenika i posjetitelja fizičkih osoba obrtnika i pravnih osoba koje u pješačkoj zoni imaju u vlasništvu odnosno na korištenju parkirališna mjesta u garaži, radi ulaska i izlaska u garažu,

- korisnika parkirališne karte za osobe s invaliditetom koji su zaposlenici fizičkih osoba obrtnika i pravnih osoba koji u pješačkoj zoni imaju u vlasništvu odnosno na korištenju parkirališna mjesta u dvorištu, radi ulaska i izlaska u dvorište,

- fizičkih osoba obrtnika i pravnih osoba koji obavljaju opskrbu.

Prometovanje vozila opskrbe može se pod istim uvjetima dozvoliti i u pješačkoj zoni na trgovima.

Za prometovanje motornih vozila iz stavka 2. i 3. ovoga članka gradsko upravno tijelo nadležno za promet na temelju zahtjeva, izdaje dozvolu u kojoj je određena trasa kretanja vozila u pješačkoj zoni.

Za vrijeme prometovanja motornih vozila u pješačkoj zoni, dozvola odnosno preslika dozvole mora se nalaziti u vozilu, a uz dozvolu iz stavka 6. ovog članka za posjetitelje fizičkih osoba obrtnika i pravnih osoba mora se nalaziti i potvrda o posjeti.

Potvrda o posjeti iz stavka 5. ovog članka mora sadržavati podatak o registarskoj oznaci vozila i datumu posjete.

**Članak 6.**

U pješačkoj zoni RSC Jarun zabranjen je promet motornim vozilima.

Iznimno od stavka 1. ovog članka dopušteno je ograničeno prometovanje motornim vozilima s dozvolom, a koja se može izdati za motorna vozila:

- osoba s invaliditetom i udruga osoba s invaliditetom (korisnici parkirališne karte za osobe s invaliditetom),

- zaposlenika pravne osobe kojoj je povjereno upravljanje Rekreativno - sportskim centrom Jarun, (dalje u tekstu: RSC Jarun),

- gradskih sportskih saveza i klubova temeljem Programa javnih potreba u sportu Grada Zagreba ,

-članova gradskih sportskih saveza i klubova koji djeluju unutar RSC Jarun,

-fizičkih osoba obrtnika i pravnih osoba koje imaju sjedište ili koriste poslovni prostor unutar RSC Jarun te njihovih zaposlenika,

- fizičkih osoba koje posjeduju važeću godišnju ribolovnu dozvolu izdanu od pravne osobe kojoj je povjereno upravljanje RSC Jarun,

- koja obavljaju povjerene poslove za pravnu osobu kojoj je povjereno upravljanje RSC Jarun,

-fizičkih osoba obrtnika i pravnih osoba koje obavljaju opskrbu u vremenu od 6:00 do 9:00 i od 21:00 do 22:00 sata.

Dozvolu iz stavka 2. ovoga članka izdaje gradsko upravno tijelo nadležno za promet na temelju zahtjeva za izdavanje dozvole.

Zaposlenici fizičkih osoba obrtnika i pravnih osoba iz stavka 2. alineje 5. ovoga članka dužni su prometovati trasom kretanja određenom u dozvoli.

Za vrijeme prometovanja motornih vozila u pješačkoj zoni RSC Jarun dozvola odnosno preslika dozvole mora se nalaziti u vozilu.

**Članak 7.**

U pješačkoj zoni dopušten je promet autotaksi vozila u Ilici od Gundulićeve ulice do Ulice Sv. Preobraženja, u Vlaškoj ulici od Ulice Junija Palmotića do Ulice Frana Kurelca, u Ulici Frana Kurelca od Vlaške ulice do Ulice Nikole Jurišića, u Ulici Nikole Jurišića od Ulice Frana Kurelca do Trga hrvatskih velikana i na Trgu hrvatskih velikana.

**Članak 8.**

Fizičke osobe iz članka 5. stavka 2. alineje 1. ove naredbe dužne su uz zahtjev za izdavanje dozvole priložiti:

- dokaz o vlasništvu odnosno korištenju parkirališnog mjesta ili izjavu predstavnika suvlasnika da je u dvorištu odnosno garaži, osigurano parkirališno mjesto za podnositelja zahtjeva,

- uvjerenje o prebivalištu ili presliku osobne iskaznice,

- preslike prometnih dozvola za svako vozilo te dokaz o pravnom temelju za korištenje vozila (ugovor o leasingu, ugovor o najmu ili slično).

- Fizičke osobe iz članka 5. stavka 2. alineje 2. ove naredbe dužne su uz zahtjev za izdavanje dozvole za prometovanje vozila priložiti:

- uvjerenje o prebivalištu ili presliku osobne iskaznice,

- preslike prometnih dozvola za svako vozilo te dokaz o pravnom temelju za korištenje vozila (ugovor o leasingu ili ugovor o najmu).

Fizičke osobe iz članka 5. stavka 2. alineje 3. ove naredbe dužne su uz zahtjev za izdavanje dozvole priložiti:

-potvrdu o privremenom odnosno stalnom boravku u Republici Hrvatskoj,

-dokaz o boravištu odnosno prebivalištu u pješačkoj zoni i dokaz o korištenju parkirališnog mjesta,

- preslike prometnih dozvola za svako vozilo te dokaz o pravnom temelju za korištenje vozila (ugovor o leasingu, ugovor o najmu ili slično).

Fizičke osobe iz članka 5. stavka 2. alineje 4. ove naredbe dužne su uz zahtjev za izdavanje dozvole priložiti:

- dokaz o vlasništvu parkirališnog mjesta ili dokaz o vlasništvu nekretnine i dokaz o korištenju parkirališnog mjesta,

- preslike prometnih dozvola za svako vozilo te dokaz o pravnom temelju za korištenje vozila (ugovor o leasingu, ugovor o najmu ili slično).

Pravne osobe, fizičke osobe obrtnika i osobe koje obavljaju samostalnu djelatnost iz članka 5. stavka 2. alineje 5. ove naredbe dužne su uz zahtjev za izdavanje dozvole priložiti:

- dokaz o vlasništvu, odnosno korištenju parkirališnog mjesta i dokaz o vlasništvu odnosno korištenju poslovnog prostora u pješačkoj zoni u neposrednoj blizini (ugovor o zakupu poslovnog prostora),

- preslike prometnih dozvola za svako vozilo te dokaz o pravnom temelju za korištenje vozila (ugovor o leasingu, ugovor o najmu ili slično).

Fizičke osobe obrtnici i pravne osobe iz članka 5. stavka 2. alineje 6. ove naredbe dužne su uz zahtjev za izdavanje dozvole priložiti:

- dokaz o vlasništvu odnosno korištenju ukupnog broja parkirališnih mjesta u garaži te presliku prometne dozvole zaposlenika.

Fizičke osobe obrtnici i pravne osobe iz članka 5. stavka 2. alineje 7. ove naredbe dužne su uz zahtjev za izdavanje dozvole priložiti:

- dokaz o vlasništvu odnosno korištenju parkirališnog mjesta u dvorištu,

- presliku znaka pristupačnosti zaposlenika i presliku prometne dozvole zaposlenika.

Fizičke osobe obrtnici i pravne osobe iz članka 5. stavka 2. alineje 8. ove naredbe dužne su uz zahtjev za izdavanje dozvole priložiti:

- preslike prometnih dozvola za svako vozilo kojim će obavljati opskrbu te dokaz o pravnom temelju za korištenje vozila (ugovor o leasingu, ugovor o najmu ili slično).

**Članak 9.**

Uz zahtjev za izdavanje dozvole iz članka 6. stavka 2. alineje 1. ove naredbe obvezno se prilaže:

- preslika parkirališne karte za osobe s invaliditetom,

- preslika prometne dozvole te dokaz o pravnom temelju za korištenje vozila (ugovor o leasingu ili ugovor o najmu ili slično),

-potvrda o svrsi koju izdaje pravna osoba kojoj je povjereno upravljanje RSC Jarun te za udruge i izvadak iz registra udruga.

Uz zahtjev za izdavanje dozvole iz članka 6. stavka 2. alineje 2. ove naredbe koju podnosi pravna osoba kojoj je povjereno upravljanje RSC Jarun obvezno se prilaže:

- potvrda o radnom odnosu u pravnoj osobi kojoj je povjereno upravljanje RSC Jarun izdane u svrhu izdavanja dozvole,

- preslika prometne dozvole te dokaz o pravnom temelju za korištenje vozila (ugovor o leasingu ili ugovor o najmu ili slično).

Uz zahtjev za izdavanje dozvole iz članka 6. stavka 2. alineje 3. i 4. ove naredbe obvezno se prilaže:

- potvrda o svrsi koju izdaje pravna osoba kojoj je povjereno upravljanje RSC Jarun u svrhu izdavanja dozvole,

-preslika prometne dozvole te dokaz o pravnom temelju za korištenje vozila (ugovor o leasingu ili ugovor o najmu ili slično).

Uz zahtjev za izdavanje dozvole iz članka 6. stavka 2. alineje 5. ove naredbe obvezno se prilaže:

- potvrda o svrsi koju izdaje pravna osoba kojoj je povjereno upravljanje RSC Jarun u svrhu izdavanja dozvole,

-potvrda o radnom odnosu za zaposlenike,

-preslika prometne dozvole te dokaz o pravnom temelju za korištenje vozila (ugovor o leasingu ili ugovor o najmu ili slično).

Uz zahtjev za izdavanje dozvole iz članka 6. stavka 2. alineje 6. ove naredbe obvezno se prilaže:

- preslika godišnje ribolovne dozvole,

- preslika prometne dozvole te dokaz o pravnom temelju za korištenje vozila (ugovor o leasingu ili ugovor o najmu ili slično).

Dozvola iz članka 6. stavka 2. alineje 7. izdaje se pravnoj osobi kojoj je povjereno upravljanje RSC Jarun na njezin zahtjev.

Uz zahtjev za izdavanje dozvole iz članka 6. stavka 2. alineje 8. obavezno se prilaže:

- dokaz svrhe (ugovor, narudžbenica, prijevoznički dokument ili slično)

- preslika prometne dozvole te dokaz o pravnom temelju za korištenje vozila (ugovor o leasingu ili ugovor o najmu ili slično).

**Članak 10.**

Dozvola iz članka 5. stavka 2. alineje 1. i 2. ove naredbe izdaje se na rok od 2 godine.

Dozvola iz članka 5. stavka 2. alineje od 3. do 7. ove naredbe izdaje se na rok od 1 godine (godišnja dozvola).

Dozvola iz članka 5. stavka 2. alineje 8. ove naredbe izdaje se na rok od 1 godine (godišnja dozvola) ili na kraći rok.

Dozvola iz članka 6. stavka 2. alineje 1. izdaje se do roka isteka parkirališne karte za osobe s invaliditetom na temelju koje se izdaje dozvola.

Dozvola iz članka 6. stavka 2. alineje 6. izdaje se do roka isteka ribolovne dozvole na temelju koje se izdaje dozvola.

Dozvola iz čl. 6. stavka 2. alineje 2. do 5. i alineje 7. i 8. ove naredbe izdaje se na rok od 1 godine (godišnja dozvola) ili na kraći rok.

**Članak 11.**

Osobe iz članka 5. stavka 2. alineje od 1. do 7. ove naredbe ne plaćaju naknadu za prometovanje vozila u pješačkoj zoni.

Osobe iz članka 6. stavka 2. alineje od 1. do 7. ove naredbe ne plaćaju naknadu za prometovanje vozila u pješačkoj zoni.

**Članak 12.**

Visina naknade i vrijeme prometovanja vozila opskrbe u pješačkoj zoni i pješačkoj zoni na trgovima za fizičke osobe obrtnike i pravne osobe, ovisno o dopuštenoj masi vozila, iskazuje se kako slijedi:

| **Vrijeme opskrbe** | **Najveća dopuštena masa** | **Visina naknade / vozilo opskrbe** | |
| --- | --- | --- | --- |
| **Mjesečna naknada** | **Godišnja naknada** |
| **Ponedjeljak- četvrtak:**  6:00-11:00  **Petak:** 6:00 – 11:00  **Subota i nedjelja:** 6:00-10:00 | ≤ 3,5 tona | 13,00 eura | 160,00 eura |
| >3,5 tona | 130,00 eura | 1.600,00 eura |

 Za vrijeme obavljanja opskrbe u vozilu se mora nalaziti:

- prijevoznički dokument (dostavnica, otpremnica, teretni list ili slično) s istaknutom adresom na koju se obavlja dostava,

- dozvola koja mora biti istaknuta na prednjem staklu s unutarnje desne strane vozila.

**Članak 13.**

Gradsko upravno tijelo nadležno za promet uz plaćanje naknade koja dnevno iznosi 0,80 eura/tona najveće dopuštene mase vozila može odobriti i prometovanje u pješačkoj zoni i pješačkoj zoni na trgovima:

- motornim vozilima fizičkih osoba, fizičkih osoba obrtnika i pravnih osoba

radi selidbe,

- motornim vozilima fizičkih osoba, fizičkih osoba obrtnika i pravnih osoba radi snimanja reklamnih spotova i filmova, održavanja manifestacija u pješačkoj zoni te za potrebe građevinskih i drugih radova.

Iznimno, gradsko upravno tijelo nadležno za promet može odobriti prometovanje motornih vozila fizičkih osoba obrtnika i pravnih osoba u pješačkoj zoni i pješačkoj zoni na trgovima radi održavanja manifestacija od posebnog značenja za Grad Zagreb (organizator ili suorganizator Grad Zagreb, pokroviteljstvo Grada Zagreba i slično) uz plaćanje naknade koja iznosi 1,33 eura po vozilu za vrijeme trajanja manifestacije te za radio i radiotelevizijska vozila uz plaćanje naknade koja iznosi 1,33 eura po vozilu.

Dozvola za prometovanje radio i radiotelevizijskih vozila izdaje se na rok do 6 mjeseci.

**Članak 14.**

Gradsko upravno tijelo nadležno za promet uz plaćanje naknade koja dnevno iznosi 0,80 eura/tona najveće dopuštene mase vozila može odobriti i prometovanje motornim vozilima u pješačkoj zoni RSC Jarun za potrebe fizičkih osoba obrtnika i pravnih osoba radi selidbe te građevinskih i drugih radova.

Iznimno, gradsko upravno tijelo nadležno za promet uz plaćanje naknade koja iznosi 1,33 eura po vozilu može odobriti prometovanje motornih vozila u pješačkoj zoni RSC Jarun i:

- za potrebe snimanja reklamnih spotova i filmova, održavanja manifestacija -(manifestacije javne i privatne – vjenčanja i dr., sportska natjecanja i slično),

- za radio i radiotelevizijska vozila za potrebe obavljanja službenih poslova (godišnja dozvola).

**Članak 15.**

Uz zahtjev za izdavanje dozvole iz članka 13. stavka 1. alineje 1. ove obvezno se prilaže:

- dokaz o prebivalištu ili boravištu za fizičke osobe odnosno dokaz o vlasništvu ili korištenju poslovnog prostora u pješačkoj zoni za fizičke osobe obrtnika i pravne osobe ili dokaz o obavljanju poslova selidbe.

- preslika prometne dozvole te dokaz o pravnom temelju za korištenje vozila.

Uz zahtjev za izdavanje dozvole iz članka 13. stavka 1. alineje 2. ove naredbe obvezno se prilaže:

- dokumentacija kojom se dokazuje svrha prometovanja u pješačkoj zoni (rješenje nadležnog gradskoga upravnog tijela o zauzimanju dijela površine javne namjene, ugovor o radovima u pješačkoj zoni, narudžbenica i slično),

- preslika prometne dozvole te dokaz o pravnom temelju za korištenje vozila.

Uz zahtjev za izdavanje dozvole iz članka 13. stavka 2. ove naredbe obvezno se prilaže:

- dokumentacija kojom se dokazuje organizacija, suorganizacija, pokroviteljstvo Grada Zagreba ili slično, odnosno presliku izvatka iz sudskog registra pravne osobe radija i radiotelevizije,

- preslika prometne dozvole te dokaz o pravnom temelju za korištenje vozila.

**Članak 16.**

Uz zahtjev za izdavanje dozvole iz članka 14. stavka 1. ove naredbe obvezno se prilaže:

- dokaz o sjedištu odnosno korištenju poslovnog prostora u RSC Jarun ili dokaz o obavljanju poslova selidbe odnosno dokaz o radovima (ugovor, narudžbenica ili slično).

- preslika prometne dozvole te dokaz o pravnom temelju za korištenje vozila.

Dozvola iz članka 14. stavka 2. alineje 1. izdaje se pravnoj osobi kojoj je povjereno upravljanje RSC Jarun na njezin zahtjev.

Uz zahtjev za izdavanje dozvole iz članka 14. stavka 2. alineje 2. obavezno se prilaže:

- preslika izvatka iz sudskog registra pravne osobe radija i radiotelevizije,

- preslika prometne dozvole te dokaz o pravnom temelju za korištenje vozila.

**Članak 17.**

 Prometovanje motornih vozila u pješačkoj zoni i pješačkoj zoni na trgovima mora se obavljati s povećanim oprezom brzinom kretanja pješaka i uključenim svim pokazivačima smjera te prema opisu kretanja određenom u dozvoli za prometovanje vozila

Prometovanje motornih vozila u pješačkoj zoni RSC Jarun mora se obavljati u skladu s postavljenom prometnom signalizacijom.

**Članak 18.**

Zaustavljanje i parkiranje vozila u pješačkoj zoni i pješačkoj zoni na trgovima obavlja se na način da za slobodan prolaz pješaka i drugih vozila mora ostati najmanje 4 m i vozila ne smiju biti zaustavljena ili parkirana suprotno odredbama zakona kojima se uređuje sigurnost cestovnog prometa.

Zaustavljanje i parkiranje vozila u pješačkoj zoni RSC Jarun dozvoljeno je samo na označenim parkirališnim površinama.

Vozila opskrbe smiju se zadržavati na javnoprometnim površinama samo za vrijeme obavljanja opskrbe.

**Članak 19.**

Zabrana prometovanja vozila u pješačkoj zoni i pješačkoj zoni na trgovima ne odnosi se na vozila kojima se obavlja komunalna djelatnost, djelatnost opskrbe plinom, vodoopskrbe i odvodnje, vozila Gradske uprave, specijalizirana vozila Zagrebačkog električnog tramvaja d.o.o., vozila za prijevoz pokojnika prilikom preuzimanja i prijevoza umrlih osoba ili posmrtnih ostataka, vozila pod pratnjom i vozila s pravom prednosti prolaska.

Zabrana prometovanja vozila u pješačkoj zoni RSC Jarun ne odnosi se na vozila kojima se obavlja komunalna djelatnost, djelatnost opskrbe plinom i vodoopskrbe i odvodnje, vozila za prijevoz pokojnika prilikom preuzimanja i prijevoza umrlih osoba ili posmrtnih ostataka, interventna vozila i vozila pravne osobe kojoj je povjereno upravljanje RSC Jarun, vozila osnivača pravne osobe kojoj je povjereno upravljanje područjem RSC Jarun odnosno vozila koja obavljaju poslove za osnivača prilikom obavljanja poslova, specijalizirana vozila Zagrebačkog električnog tramvaja d.o.o., vozila pod pratnjom i vozila s pravom prednosti prolaska.

**Članak 20.**

Radi provođenja ove naredbe postaviti će se odgovarajuća prometna signalizacija.

PRIJELAZNE I ZAVRŠNE ODREDBE

**Članak 21.**

Korisnicima godišnjih karata izdanih od ustanove Upravljanje sportskim objektima koje su važeće na dan stupanja na snagu ove naredbe izdati će se dozvola koja vrijedi do 31. prosinca 2024.

**Članak 22.**

Postupci započeti do stupanja na snagu ove naredbe nastavit će se i dovršiti prema odredbama Naredbe o uvjetima prometovanja vozila u središnjem dijelu Grada Zagreba (Službeni glasnik Grada Zagreba 12/19, 2/20, 15/22 i 30/23).

**Članak 23.**

Stupanjem na snagu ove naredbe prestaje važiti Naredba o uvjetima prometovanja vozila u središnjem dijelu Grada Zagreba (Službeni glasnik Grada Zagreba 12/19, 2/20, 15/22 i 30/23).

**Članak 24.**

Ova naredba stupa na snagu prvoga dana od dana objave u Službenom glasniku Grada Zagreba.

**OBRAZLOŽENJE**

**Prijedloga Naredbe o uvjetima prometovanja u središnjem djelu Grada Zagreba i pješačkim zonama**

**I. PRAVNI TEMELJ ZA DONOŠENJE NARDBE**

Pravni temelj za donošenje Naredbe o uvjetima prometovanja u središnjem djelu Grada Zagreba i pješačkim zonama je članak 20. stavak 5. Odluke o uređenju prometa (Službeni glasnik Grada Zagreba 21/14, 9/15, 20/18, 15/20, 15/23 - pročišćeni tekst), kojim je propisano da gradonačelnik Grada Zagreba, uz prethodnu suglasnost nadležne policijske uprave, naredbom određuje pješačke zone, područje središnjeg dijela Grada Zagreba, uvjete prometovanja vozila te uvjete za izdavanje i rok važenja dozvole za prometovanje vozila, te članak 41. točka 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 11/21-proćišćeni tekst i 16/22) kojim je propisano da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

**II. OCJENA STANJA, OSNOVNA PITANJA KOJA TREBA UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Predmetnim prijedlogom Naredbe propisuje se središnji dio Grada Zagreba, te se detaljno propisuje i područje pješačke na način da pješačka zona sada obuhvaća i Aleju Matije Ljubeka, Ribički prilaz, Kajakaški prilaz i Skijaški prilaz te središnje plohe na Trgu Nikole Šubića Zrinskog, Trgu Josipa Jurja Strossmayera, Trgu Marka Marulića, Trg Antuna, Ivana i Vladimira Mažuranića, Trgu kralja Tomislava, Trgu Franklina Roosevelta, Trgu Republike Hrvatske, Trgu žrtava fašizma te Trgu Eugena Kvaternika. Uz pravilo da je u pješačkoj zoni zabranjen promet motornim vozilima, propisane su i iznimke za prometovanje motornih vozila u pješačkoj zoni, koja motorna vozila pod propisanim uvjetima mogu prometovati samo uz dozvolu koju izdaje gradsko upravno tijelo nadležno za promet na temelju podnesenog zahtjeva uz propisane prilog kojima se dokazuje da fizičke osobe, fizičke osobe obrtnici ili pravne osobe ispunjavaju uvjete za izdavanje dozvola. Vremensko ograničenje prometovanja određeno je samo za motorna vozila kojim se obavlja opskrba. Nadalje, za pojedine kategorije kojima se dopušta prometovanje u pješačkim zonama propisane su i naknade za izdavanje dozvola. Isto tako propisana su uvjeti pod kojim se motorna vozila mogu zaustavljati i parkirati u pješačkoj zon. Propisano je na koja vozila se zabrana prometovanja u pješačkoj zoni ne odnosi.

Nadalje, budući da se u uređenju prometa u pješačkoj zoni RSC Jarun, mora voditi računa i o dosadašnjem uređenju prometa na tom području, propisuje se da se korisnicima godišnjih karata izdanih od ustanove Upravljanje sportskim objektima, a koje su važeće na dan stupanja na snagu ove naredbe izdati dozvola koja vrijedi do 31.prosinca 2024. Da bi se spriječilo povratno djelovanje ove naredbe popisano je da će se postupci započeti do stupanja na snagu ove naredbe nastavit i dovršiti prema odredbama Naredbe o uvjetima prometovanja vozila u središnjem dijelu Grada Zagreba (Službeni glasnik Grada Zagreba 12/19, 2/20, 15/22 i 30/23), a predlaže se da zbog značaja uređenja prometa u pješačkoj zoni Naredba stupiti na snagu prvoga dana od dana objave u Službenom glasniku Grada Zagreba.

**III. SREDSTVA ZA PROVOĐENJE NAREDBE**

Za provođenje ove naredbe nije potrebno osigurati dodatna sredstva u Proračunu Grada Zagreba za 2024. godinu.

**IV. OBRAZLOŽENJE ODREDABA PRIJEDLOGA NAREDBE**

**Članak 1.** propisuje da se ovom naredbom određuje područje središnjeg dijela Grada Zagreba, pješačke zone, uvjeti prometovanja vozila te uvjeti za izdavanje i rok važenja dozvole za prometovanje motornih vozila (u daljnjem tekstu: dozvola).

**Članak 2.** propisuje područje središnjeg dijela Grada Zagreba.

**Članak 3.** propisuje gdje se određuje pješačka zona, u koju ulazi i pješačka zona na trgovima i pješačka zona RSC Jarun.

**Članak 4.** propisuje da je u središnjem dijelu Grada Zagreba zabranjeno prometovanje motornih vozila kojima najveća dopuštena masa prelazi 12 tona uz iznimku da ista mogu prometovati na temelju dozvole za prometovanje vozila koju na zahtjev izdaje gradsko upravno tijelo nadležno za promet.

**Članak 5.** propisuje da je u pješačkoj zoni i pješačkoj zoni na trgovima zabranjen promet motornim vozilima te iznimke prava prometovanja, koje pravo ostvaruju fizičke osobe, fizičke osobe obrtnici, osobe koje obavljaju samostalnu djelatnost za potrebe obavljanja njihove djelatnosti ili pravne osobe na temelju dozvole koju izdaje gradsko upravno tijelo nadležno za promet, a na temelju njihovog zahtjeva. U izdanim dozvolama određene su i trasa kretanja vozila u pješačkoj zoni. a za vrijeme prometovanja motornih vozila u pješačkoj zoni, dozvola odnosno preslika dozvole mora se nalaziti u vozilu te potvrda o posjeti za posjetitelje fizičkih osoba obrtnika i pravnih osoba iz istoga članka 5. stavka 2. alineje 6.

**Članak 6.** propisuje da je u pješačkoj zoni RSC Jarun zabranjen promet motornim vozilima. te iznimke, a da dozvole za prometovanje u toj pješačkoj zoni izdaje gradsko upravno tijelo nadležno za promet na temelju zahtjeva fizičke osobe, fizičke osobe obrtnika ili pravne osobe, te obvezu prometovanja trasom kretanja ako je određena u dozvoli.

**Članak 7.** propisuje u kojim ulicama u pješačkoj zoni je dopušten promet autotaksi vozilima.

**Članak 8.** propisuje koje akte su fizičke osobe, pravne osobe, fizičke osobe obrtnici i osobe koje obavljaju samostalnu djelatnost za potrebe obavljanja njihove djelatnosti dužne priložiti uz zahtjev za izdavanje dozvole za prometovanje u pješačkoj zoni.

**Članak 9.** propisuje koje akte su fizičke osobe, fizičke osobe obrtnici ili pravne osobe dužne priložiti uz zahtjev za izdavanje dozvole za prometovanje u pješačkoj zoni RSC Jarun.

**Članak 10.** propisuje na koji se rok izdaju dozvole za prometovanje vozila u pješačkim zonama.

**Članak 11.** propisuje koje osobe plaćaju a koje su oslobođene od plaćanja naknade za prometovanje u pješačkim zonama.

**Članak 12.** propisuje se visina naknade i vrijeme prometovanja vozila opskrbe u pješačkim zonama za fizičke osobe obrtnike i pravne osobe, ovisno o dopuštenoj masi vozila, te koji se akti moraju nalaziti u vozilu za vrijeme obavljanja opskrbe.

**Članak 13.** propisuje da gradsko upravno tijelo nadležno za promet uz plaćanje naknade koja dnevno iznosi 0,80 eura/tona najveće dopuštene mase vozila može odobriti i prometovanje u pješačkoj zoni i pješačkoj zoni na trgovima motornim vozilima fizičkih osoba, fizičkih osoba obrtnika i pravnih osoba radi selidbe, te motornim vozilima fizičkih osoba, fizičkih osoba obrtnika i pravnih osoba radi snimanja reklamnih spotova i filmova, održavanja manifestacija u pješačkoj zoni te za potrebe građevinskih i drugih radova. Nastavno, motornih vozila fizičkih osoba obrtnika i pravnih osoba radi održavanja manifestacija od posebnog značenja za Grad Zagreb (organizator ili suorganizator Grad Zagreb, pokroviteljstvo Grada Zagreba i slično) uz plaćanje naknade koja iznosi 1,33 eura po vozilu za vrijeme trajanja manifestacije te za radio i radiotelevizijska vozila uz plaćanje naknade koja iznosi 1,33 eura po vozilu. Dozvola za prometovanje radio i radiotelevizijskih vozila izdaje se na rok do 6 mjeseci.

**Članak 14**. propisuje da gradsko upravno tijelo nadležno za promet uz plaćanje naknade koja dnevno iznosi 0,80 eura/tona najveće dopuštene mase vozila može odobriti i prometovanje motornim vozilima u pješačkoj zoni RSC Jarun za potrebe fizičkih osoba obrtnika i pravnih osoba radi selidbe te građevinskih i drugih radova, a isto tako gradsko upravno tijelo nadležno za promet uz plaćanje naknade koja iznosi 1,33 eura po vozilu može odobriti prometovanje motornih vozila u pješačkoj zoni RSC Jarun i za potrebe snimanja reklamnih spotova i filmova, održavanja manifestacija (manifestacije javne i privatne – vjenčanja i dr., sportska natjecanja i slično), te za radio i radiotelevizijska vozila za potrebe obavljanja službenih poslova (godišnja dozvola).

**Članak 15.** propisuje koji se akti prilažu uz zahtjev za izdavanje dozvola propisanih člankom 13. ove naredbe

**Članak 16.** propisuje koji se akti prilažu uz zahtjev za izdavanje dozvola propisanih člankom 14. ove naredbe.

**Članak 17**. propisuje na koji se način mora obavljati promet u pješačkim zonama.

**Članak 18.** propisuje pravila zaustavljanja i parkiranja vozila u pješačkim zonama.

**Članak 19**. propisuje na koja se vozila zabrana prometovanja u pješačkim zonama ne odnosi.

**Članak 20.** propisuje da će se radi provedbe naredbe postaviti odgovarajuća prometna signalizacija.

**Članak 21.** propisuje da korisnicima godišnjih karata izdanih od ustanove Upravljanje sportskim objektima koje su važeće na dan stupanja na snagu ove naredbe vrijede do 31. prosinca 2024.

**Članak 22.** propisuje da će se postupci započeti do stupanja na snagu ove naredbe nastavit i dovršiti prema odredbama Naredbe o uvjetima prometovanja vozila u središnjem dijelu Grada Zagreba (Službeni glasnik Grada Zagreba 12/19, 2/20, 15/22 i 30/23).

**Članak 23.** propisuje da stupanjem na snagu ove naredbe prestaje važiti Naredba o uvjetima prometovanja vozila u središnjem dijelu Grada Zagreba (Službeni glasnik Grada Zagreba 12/19, 2/20, 15/22 i 30/23).

**Članak 24.** propisuje dan stupanja na snagu ove naredbe, sukladno članku 119. stavku 3. Poslovnika Gradske skupštine Grada Zagreba (Službeni glasnik Grada Zagreba 15/23), koji propisuje da se iznimno, odlukom i drugim općim aktima može se iz osobito opravdanih razloga odrediti da stupaju na snagu prvog dana od dana objave.